《采菱图》
明代·杜琼

苕溪秋高水初落，菱花已老菱生角。
红裙绿髻谁家人，小艇如梭不停泊。
三三两两共采菱，纤纤十指寒如冰。
不怕指寒并刺损，只恐归家无斗升。
湖州人家风俗美，男解耕田女丝枲。
采菱郎是采桑人，又与家中助生理。
落日青山敛暮烟，湖波十里镜中天。
清歌一曲循归路，不似耶溪唱采莲。

作者简介：杜琼（1396~1474年），字用嘉，号东原耕者、鹿冠道人，人称东原先生，南直隶苏州府吴县（今江苏苏州市）人。明经博学，旁及翰墨书画皆精。山水宗董源，层峦秀拔，亦工人物。好为诗，其诗于评画尤深。著《东原集》、《耕馀杂录》。洪武二十九生，知府况钟两度推荐，均固辞不出。成化十年卒，年七十九，谥号“渊孝”。